ກອງປະຊຸມສະໄໝສາມັນ ເທື່ອທີ 2 ຂອງສະພາແຫ່ງຊາດ ຊຸດທີ 8 ໄດ້ໄຂຂຶ້ນຢ່າງເປັນທາງການ ໃນວັນທີ 24 ຕຸລາ ຜ່ານມາ, ໂດຍການເປັນປະທານຂອງທ່ານ ນາງ ປານີ ຢາທໍ່ຕູ້ ປະທານສະພາແຫ່ງຊາດ, ໃຫ້ກຽດເຂົ້າຮ່ວມຂອງທ່ານ ບຸນຍັງ ວໍລະຈິດ ເລຂາທິການໃຫຍ່ ຄະນະບໍລິຫານງານສູນກາງພັກ ປະຊາຊົນ ປະຕິວັດລາວ, ປະທານປະເທດແຫ່ງ ສປປ ລາວ, ພ້ອມດ້ວຍບັນດາການນຳພັກ-ລັດ ແລະ ສະມາຊິກສະພາແຫ່ງຊາດ ຊຸດທີ 8 ເຂົ້າຮ່ວມຢ່າງພ້ອມພຽງ.
ໂອກາດດັ່ງກ່າວ, ທ່ານ ນາງ ປານີ ຢາທໍ່ຕູ້ ໄດ້ກ່າວຍົກໃຫ້ເຫັນຜົນສຳເລັດຂອງການເລືອກສະມາຊິກສະພາແຫ່ງຊາດ ຊຸດທີ 8, ຜົນສຳເລັດການຈັດຕັ້ງຜັນຂະຫຍາຍມະຕິ 9 ຂອງພັກ ກໍ່ຄື ແຜນພັດທະນາເສດຖະກິດ-ສັງຄົມ ໄລຍະ 5 ປີຜ່ານມາ ເຮັດໃຫ້ປະເທດຊາດມີສະຖຽນລະພາບທາງດ້ານການເມືອງ, ສັງຄົມມີຄວາມສີວິໄລ ແລະ ເປັນລະບຽບຮຽບຮ້ອຍ, ເສດຖະກິດແຫ່ງຊາດ ມີການຂະຫຍາຍຕົວຢ່າງຕໍ່ເນື່ອງ, ອັນພົ້ນເດັ່ນ ແມ່ນຈັດຕັ້ງປະຕິບັດເປົ້າໝາຍສະຫັດສະວັດ ເພື່ອການພັດທະນາ, ຊີວິດການເປັນຢູ່ຂອງປະຊາຊົນ ໄດ້ຮັບການຍົກສູງຂຶ້ນກວ່າເກົ່າ.
ໃນກອງປະຊຸມດັ່ງກ່າວ, ໄດ້ພິຈາລະນາແລະ ຮັບຮອງເອົາການເລືອກຕັ້ງສະມາຊິກສະພາແຫ່ງຊາດ ຢູ່ເຂດເລືອກຕັ້ງທີ 13 ແຂວງສະຫວັນນະເຂດ, ພິຈາລະນາ ແລະ ຮັບຮອງເອົາບົດລາຍງານຂອງລັດຖະບານ ກ່ຽວກັບການຈັດຕັ້ງປະຕິບັດແຜນພັດທະນາ ເສດຖະກິດ-ສັງຄົມ ແລະ ແຜນງົບປະມານແຫ່ງລັດ ສົກປີ 2015-2016 ແລະ ທິດທາງແຜນການພັດທະນາ ເສດຖະກິດ-ສັງຄົມ ແລະ ແຜນງົບປະມານປະຈໍາປີ 2017 ແລະ ການປັບປຸງແຜນງົບປະມານແຫ່ງລັດ 4 ປີ 2016-2020, ພິຈາລະນາຮັບຮອງເອົາບົດລາຍງານຂອງອົງການກວດສອບແຫ່ງລັດ ກ່ຽວກັບຜົນການກວດສອບບົດສະຫຼຸບຂາດຕົວ ການຈັດຕັ້ງປະຕິບັດແຜນງົບປະມານແຫ່ງລັດ ສົກປີ 2014-2015 ການຈັດຕັ້ງປະຕິບັດແຜນກວດສອບແຫ່ງລັດ ສົກປີ 2015-2016 ແລະ ທິດທາງການເຄື່ອນໄຫວ ການກວດສອບປະຈໍາປີ 2017, ການຈັດຕັ້ງປະຕິບັດເສດຖະກິດ ສົກປີ 2015-2016 ແລະ ທິດທາງແຜນພັດທະນາ ເສດຖະກິດ-ສັງຄົມ ປະຈໍາປີ 2017, ຮັບຟັງການລາຍງານຂອງອົງການກວດສອບ ລັດຖະບານ ກ່ຽວກັບການແກ້ໄຂຜົນການກວດສອບແຫ່ງລັດ ສົກປີ 2013-2014, ລາຍງານກ່ຽວກັບ ຜົນການຕິດຕາມກວດກາ ການນໍາໃຊ້ສານເຄມີເປັນພິດ-ສົ່ງຜົນກະທົບຕໍ່ການຜະລິດ ແລະ ການດໍາລົງຊີວິດຂອງປະຊາຊົນ, ບົດລາຍງານກ່ຽວກັບການຕິດຕາມກວດກາ ການອອກນິຕິກໍາລຸ່ມກົດໝາຍຂອງລັດຖະບານ, ພິຈາລະນາ ແລະ ຮັບຮອງເອົາບົດລາຍງານ ການເຄື່ອນໄຫວວຽກງານ 5 ປີ 2011-2015, ການເຄື່ອນໄຫວ ຽກງານ 5 ປີ 2015-2016 ແລະ ທິດທາງ 5 ປີ 2016-2020, ທິດທາງແຜນການປະຈໍາປີຂອງອົງການໄອຍະການປະຊາຊົນສູງສຸດ ແລະ ສານປະຊາຊົນສູງສຸດ, ບົດລາຍງານຂອງຄະນະປະຈໍາສະພາແຫ່ງຊາດ ກ່ຽວກັບການເຄື່ອນໄຫວຂອງສະພາແຫ່ງຊາດ ປະຈໍາ 6 ເດືອນທ້າຍປີ 2016 ແລະ ແຜນການປີ 2017, ພິຈາລະນາຮັບຮອງເອົາການສ້າງ ແລະ ປັບປຸງ ແລະ ທາບທາມກົດໝາຍ. ພ້ອມນີ້, ໄດ້ພິຈາລະນາ ແລະ ຮັບຮອງເອົາກົດໝາຍ ຈໍານວນ 15 ສະບັບຕື່ມອີກ.
(ໂດຍ ຂປລ)